
A co-opetition gyakorlati alkalmazása - Az elmulasztott együttműködési lehetőség a magyar Energiahatékonysági Kötelezettségi Rendszer kisebb kötelezetti szereplői között 2024-ben

Az energiahatékonyságra való törekvés az Európai Unióban már közel két évtizede tart, a 2007-es 20/20/20 célkitűzéseket a 2012/27/EU energiahatékonysági irányelv 7. cikke 2012-ben követte. Ez az irányelv vezette be az Energiahatékonysági Kötelezettségi Rendszert (EKR), amely az energiaelosztókra és kiskereskedőkre vonatkozó kötelezettségek révén kötelezi a tagállamokat a végfelhasználói energiamegtakarítás elérésére. A dán, francia és olasz EKR-rendszerek példáján 17 uniós tagállam - köztük Magyarország 2021-ben - vezette be a rendszert.
A magyarországi EKR kötelezetti körébe a villamosenergia- és földgázszolgáltatók, az elosztók és az üzemanyagkereskedők tartoznak. Az első időszak eredményei alapján a kötelezettek a kötelezettség 112%-át teljesítették, amely meghaladja a célértékeket. A kisebb kötelezettek - 1000 GJ alatti kezdeti kötelezettségekkel rendelkezők - azonban a speciális szaktudás, valamint anyagi erőforrás hiánya miatt járulékfizetéssel teljesítik a kötelezettségeiket, amely potenciális versenyhátrányt eredményezhet a nagyobb szereplőkkel szemben.
A magyar jogi keret lehetővé teszi, hogy a kötelezetti felek közösen teljesítsék kötelezettségeiket, például közös energiahatékonysági projektek révén. Ez segítheti a kisebb szereplők versenyhátrányának csökkentését. A dolgozat azt vizsgálja, hogy az EKR jogi kerete a közös kötelezettségteljesítés lehetővé tételével erősíti-e a kisebb szereplők együttműködését. A kutatási kérdés a következő: „Erősíti-e a kis kötelezetti szereplők közötti együttműködést az a Magyar Energiahatékonysági Kötelezettségi Rendszer jogszabályi háttere, amely biztosítja az energiamegtakarítási kötelezettség együttes teljesítését 2024-ben?”.
Brandenburger Co-opetition-elméletét alkalmazva, amely a versenytársak közötti együttműködést javasolja nagyobb haszon érdekében, a tanulmány kvalitatív módszereket alkalmaz, beleértve a szabályozó szervekkel, kötelezettekkel és szakértőkkel készített interjúkat, a szakirodalmi áttekintés mellett. A dolgozat bemutatja, hogy a magyar EKR megfelelő empirikus kutatási tématerületet képez Co-opetition elmélet létező kérdésének a megválaszolására, miszerint a megvalósul-e a gyakorlatban a versenytársak közötti együttműködés.
Az eredmények azt mutatják, hogy a kisebb kötelezetti felek közötti együttműködésnek nincsen relevanciája a jelenlegi EKR-keretrendszerben a bizalom hiánya, a nem megfelelő tudás- és információmegosztás, a magas tranzakciós költségek és a piaci túlkínálat miatt.



